Tafsiri ya Ulimwengu Mpya (kwa Kiingereza New World Translation of the Holy Scriptures) ni tafsiri ya Biblia inayotolewa na Mashahidi wa Yehova. Kabla ya mwaka 1950 Mashahidi wa Yehova walitumia tafsiri nyingine zilizopatikana. Ilhali wanaamini ya kwamba makanisa yote yana kasoro nyingi hawakutaka kutegemea tena vitabu vyao, hivyo walianza kutengeneza tafsiri ya kwao wenyewe kwa lugha ya Kiingereza. Agano Jipya lilipatikana mwaka 1950 na sehemu za Agano la Kale zilifuata hadi kukamilika mnamo mwaka 1960. Tafsiri hiyo ya Kiingereza, si Biblia katika lugha zake asili (Kiebrania, Kiaramu na Kigiriki), ndio msingi wa matoleo kwa lugha nyingine zote ili kuhakikisha umoja wa madhehebu yao duniani kote. Dibaji ya Tafsiri ya Ulimwengu Mpya ya Kiswahili inaeleza kuwa "Toleo hili la Kiswahili la mwaka wa 2017 ambalo ndilo la karibuni zaidi limerekebishwa kwa kutegemea Biblia ya Kiingereza ya Tafsiri ya Ulimwengu Mpya iliyorekebishwa mwaka wa 2013". Tabia kuu ya pekee ya tafsiri hiyo ni matumizi ya jina "Yehova" si tu kila mahali ambako Biblia ya Kiebrania inatumia YHWH lakini pia katika sehemu za Agano Jipya ambapo jina hilo halipo, ila imeandikwa kwa Kigiriki Mungu au Bwana.